ข้อบังคับคณะกรรมการบริหารกองทุนเพื่อผู้ใช้แรงงาน
ข้อบังคับคณะกรรมการบริหารกองทุนเพื่อผู้ใช้แรงงาน
ว่าด้วยการบริหารกองทุนเพื่อผู้ใช้แรงงาน
พ.ศ. ๒๕๖๐
 

โดยที่คณะรัฐมนตรีมีมติเมื่อวันที่
๒๐ มิถุนายน พ.ศ. ๒๕๓๘
เห็นชอบให้จัดตั้งกองทุนเพื่อผู้ใช้แรงงานตามโครงการจัดตั้งกองทุนเพื่อผู้ใช้แรงงานในลักษณะของเงินทุนหมุนเวียนให้ผู้ใช้แรงงานหรือลูกจ้างผ่านสหกรณ์ออมทรัพย์ในสถานประกอบกิจการ
โดยมีวัตถุประสงค์เป็นการส่งเสริมให้ลูกจ้างออมทรัพย์และบรรเทาปัญหาความเดือดร้อนทางการเงิน
ประกอบกับมีประกาศการใช้พระราชบัญญัติการบริหารทุนหมุนเวียน พ.ศ. ๒๕๕๘ ดังนั้น
เพื่อให้การขอจัดตั้งและการดำเนินงานทุนหมุนเวียนเป็นมาตรฐานเดียวกัน
และให้การบริหารงานกองทุนเพื่อผู้ใช้แรงงานเป็นไปด้วยความเรียบร้อยและมีประสิทธิภาพ
เห็นสมควรกำหนดให้มีข้อบังคับเกี่ยวกับการบริหารกองทุนเพื่อผู้ใช้แรงงาน

อาศัยอำนาจตามความในมาตรา
๒๑ แห่งพระราชบัญญัติการบริหารทุนหมุนเวียน พ.ศ. ๒๕๕๘ คณะกรรมการบริหารกองทุนเพื่อผู้ใช้แรงงาน
โดยความเห็นชอบของกระทรวงการคลัง จึงกำหนดข้อบังคับไว้ ดังนี้

ข้อ
๑ ข้อบังคับนี้เรียกว่า ข้อบังคับคณะกรรมการบริหารกองทุนเพื่อผู้ใช้แรงงาน
ว่าด้วยการบริหารกองทุนเพื่อผู้ใช้แรงงาน พ.ศ. ๒๕๖๐

ข้อ ๒[๑]
ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ในข้อบังคับนี้
กองทุน หมายความว่า กองทุนเพื่อผู้ใช้แรงงาน
คณะกรรมการ หมายความว่า
คณะกรรมการบริหารกองทุนเพื่อผู้ใช้แรงงาน
สหกรณ์ออมทรัพย์ หมายความว่า สหกรณ์ประเภทออมทรัพย์หรือสหกรณ์ประเภทเครดิตยูเนียนตามกฎหมายว่าด้วยสหกรณ์
ซึ่งจัดตั้งขึ้นในสถานประกอบกิจการ
ผู้ใช้แรงงาน หมายความว่า
ลูกจ้างตามกฎหมายว่าด้วยการคุ้มครองแรงงาน
และกฎหมายว่าด้วยแรงงานรัฐวิสาหกิจสัมพันธ์
ผู้บริหารทุนหมุนเวียน หมายความว่า ผู้ซึ่งคณะกรรมการแต่งตั้งให้ทำหน้าที่บริหารกองทุน
อธิบดี หมายความว่า
อธิบดีกรมสวัสดิการและคุ้มครองแรงงาน

ข้อ
๔ ให้อธิบดีรักษาการตามข้อบังคับนี้
และมีอำนาจตีความและวินิจฉัยชี้ขาดปัญหาเกี่ยวกับการปฏิบัติตามข้อบังคับนี้

หมวด ๑
บททั่วไป
 

ข้อ
๕ วิธีปฏิบัติอื่นใดที่มิได้กำหนดไว้ในข้อบังคับนี้
ให้ถือปฏิบัติตามระเบียบของทางราชการว่าด้วยการนั้นโดยอนุโลม
ในกรณีที่มีความจำเป็นต้องปฏิบัตินอกเหนือจากที่กำหนดไว้ในข้อบังคับนี้
ให้ขอทำความตกลงกับกระทรวงการคลัง

ข้อ
๖
กองทุนมีวัตถุประสงค์เพื่อเป็นทุนหมุนเวียนในการพัฒนารายได้แก่ผู้ใช้แรงงานและเพื่อการออมทรัพย์และปลดเปลื้องหนี้สินของผู้ใช้แรงงานโดยผ่านสหกรณ์ออมทรัพย์

ข้อ
๗ กองทุน ประกอบด้วย
(๑)
เงินที่ได้รับจากงบประมาณรายจ่ายประจำปี
(๒)
เงินที่ได้รับชำระคืนจากสหกรณ์ออมทรัพย์
(๓)
เงินที่มีผู้บริจาคให้
(๔)
ดอกผลของเงินกองทุน
(๕)
เงินค่าปรับ
(๖)
เงินรายได้อื่น

ข้อ
๘ เงินกองทุน ให้ใช้จ่ายเพื่อกิจการ
ดังต่อไปนี้
(๑)
ให้สหกรณ์ออมทรัพย์กู้เพื่อวัตถุประสงค์ตามข้อ ๖
(๒)
ค่าใช้จ่ายในการบริหารกองทุน

ข้อ
๙
ให้กรมสวัสดิการและคุ้มครองแรงงานกำหนดโครงสร้างการบริหารงานกองทุนเพื่อรองรับการดำเนินงานด้านต่าง
ๆ ตามหลักเกณฑ์และแนวทางที่คณะกรรมการนโยบายการบริหารทุนหมุนเวียนประกาศกำหนด

หมวด ๒
คณะกรรมการบริหารกองทุนเพื่อผู้ใช้แรงงาน
 

ข้อ
๑๐ ให้มีคณะกรรมการคณะหนึ่งเรียกว่า คณะกรรมการบริหารกองทุนเพื่อผู้ใช้แรงงาน ประกอบด้วย อธิบดี เป็นประธานกรรมการ ผู้แทนกระทรวงการคลัง
ผู้แทนสำนักงบประมาณรองอธิบดีกรมสวัสดิการและคุ้มครองแรงงาน
และผู้ทรงคุณวุฒิจำนวนไม่เกินสามคนเป็นกรรมการและผู้บริหารทุนหมุนเวียน
เป็นกรรมการและเลขานุการ
ให้อธิบดีมีอำนาจในการแต่งตั้งข้าราชการกรมสวัสดิการและคุ้มครองแรงงานปฏิบัติหน้าที่เป็นผู้ช่วยเลขานุการได้ตามความจำเป็น
แต่ไม่เกินสองคน
การแต่งตั้งผู้ทรงคุณวุฒิตามวรรคหนึ่ง
ให้ประธานกรรมการแต่งตั้งโดยความเห็นชอบของกระทรวงการคลัง
จากผู้มีความรู้ความเชี่ยวชาญและประสบการณ์ ด้านการเงิน เศรษฐศาสตร์การลงทุน
กฎหมาย หรือด้านอื่นที่เกี่ยวข้อง

ข้อ
๑๑
กรรมการผู้ทรงคุณวุฒิต้องไม่เป็นผู้ประกอบกิจการที่ขัดหรือแย้งกับวัตถุประสงค์ของกองทุน
และต้องมีคุณสมบัติและไม่มีลักษณะต้องห้าม ดังต่อไปนี้
(๑)
มีสัญชาติไทย
(๒)
มีอายุไม่เกินหกสิบห้าปีบริบูรณ์
(๓)
ไม่เป็นบุคคลล้มละลาย คนไร้ความสามารถ หรือคนเสมือนไร้ความสามารถ
(๔)
ไม่เคยได้รับโทษจำคุกโดยคำพิพากษาถึงที่สุดให้จำคุก
เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ
(๕)
ไม่เคยถูกลงโทษไล่ออก ปลดออก หรือให้ออกจากงาน
เพราะทุจริตต่อหน้าที่หรือประพฤติชั่วอย่างร้ายแรง
(๖)
ไม่เป็นผู้ดำรงตำแหน่งทางการเมือง
สมาชิกสภาท้องถิ่นหรือผู้บริหารท้องถิ่นหรือกรรมการหรือผู้ดำรงตำแหน่งที่รับผิดชอบในการบริหารพรรคการเมือง
ที่ปรึกษาพรรคการเมืองหรือเจ้าหน้าที่ของพรรคการเมือง
(๗)
ไม่เป็นผู้มีส่วนได้ส่วนเสียในการดำเนินงานของทุนหมุนเวียนไม่ว่าโดยตรงหรือโดยอ้อม

ข้อ
๑๒ กรรมการผู้ทรงคุณวุฒิมีวาระการดำรงตำแหน่งคราวละสี่ปี
ในกรณีที่กรรมการผู้ทรงคุณวุฒิพ้นจากตำแหน่งก่อนวาระ
ให้ผู้ได้รับแต่งตั้งแทนตำแหน่งที่ว่างอยู่ในตำแหน่งเท่ากับวาระที่เหลืออยู่ของกรรมการซึ่งได้แต่งตั้งไว้แล้ว
เมื่อครบกำหนดตามวาระในวรรคหนึ่ง
หากยังมิได้มีการแต่งตั้งกรรมการผู้ทรงคุณวุฒิขึ้นใหม่ ให้กรรมการซึ่งพ้นจากตำแหน่งตามวาระนั้นอยู่ในตำแหน่งเพื่อดำเนินงานต่อไปจนกว่ากรรมการซึ่งได้รับแต่งตั้งใหม่เข้ารับหน้าที่
กรรมการผู้ทรงคุณวุฒิซึ่งพ้นจากตำแหน่งตามวาระ
อาจได้รับแต่งตั้งอีกได้แต่จะดำรงตำแหน่งติดต่อกันเกินสองวาระไม่ได้

ข้อ
๑๓ นอกจากการพ้นจากตำแหน่งตามวาระ กรรมการผู้ทรงคุณวุฒิพ้นจากตำแหน่งเมื่อ
(๑)
ตาย
(๒)
ลาออก
(๓) ประธานกรรมการให้ออกโดยความเห็นชอบของกระทรวงการคลัง
เพราะบกพร่องต่อหน้าที่มีความประพฤติเสื่อมเสีย
หรือหย่อนความสามารถ
(๔)
ขาดคุณสมบัติหรือมีลักษณะต้องห้ามตามข้อ ๑๑

ข้อ
๑๔
การประชุมของคณะกรรมการอย่างน้อยเดือนละหนึ่งครั้งหรือเท่าที่จำเป็นโดยความเห็นชอบของคณะกรรมการ
และต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมดจึงจะเป็นองค์ประชุม
ในการประชุมของคณะกรรมการ
ถ้าประธานกรรมการไม่มาประชุม
หรือไม่อาจปฏิบัติหน้าที่ได้ให้ที่ประชุมเลือกกรรมการคนหนึ่งเป็นประธานในที่ประชุม
การวินิจฉัยชี้ขาดของที่ประชุมให้ถือเสียงข้างมาก
กรรมการคนหนึ่งให้มีเสียงหนึ่งเสียงในการลงคะแนน
ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด
ในกรณีที่กรรมการผู้ใดมีส่วนได้ส่วนเสียในเรื่องที่พิจารณา
ผู้นั้นไม่มีสิทธิเข้าร่วมประชุมในวาระที่เกี่ยวข้อง

ข้อ
๑๕ ให้คณะกรรมการมีอำนาจหน้าที่
ดังต่อไปนี้
(๑)
กำหนดนโยบาย กำกับดูแลการบริหารจัดการ
และติดตามการดำเนินงานให้เป็นไปตามวัตถุประสงค์ของกองทุน
(๒)
กำหนดข้อบังคับว่าด้วยการเงิน การบัญชี และการพัสดุ
รวมทั้งแนวปฏิบัติที่เกี่ยวข้องภายใต้มาตรฐานที่คณะกรรมการนโยบายการบริหารทุนหมุนเวียนกำหนด
(๓)
กำหนดข้อบังคับว่าด้วยการบริหารงานบุคคล ตลอดจนการกำหนดค่าตอบแทน สิทธิประโยชน์หรือสวัสดิการต่าง
ๆ ของผู้บริหารทุนหมุนเวียน พนักงาน และลูกจ้าง
ให้สอดคล้องกับมาตรฐานที่คณะกรรมการนโยบายการบริหารทุนหมุนเวียนกำหนด
(๔)
กำหนดข้อบังคับ ว่าด้วยการติดตามหนี้ และการบังคับคดี
(๕)
พิจารณาจัดสรรเงิน และอนุมัติเงินให้กู้ยืม
(๖)
พิจารณาอนุมัติแผนการดำเนินงานประจำปี
(๗)
แต่งตั้งผู้บริหารทุนหมุนเวียน
(๘)
ปฏิบัติการอื่นตามที่กำหนดไว้ในข้อบังคับนี้

ข้อ
๑๖
คณะกรรมการมีอำนาจแต่งตั้งคณะอนุกรรมการเพื่อปฏิบัติการตามที่คณะกรรมการมอบหมาย
การประชุมของคณะอนุกรรมการ
ให้นำข้อ ๑๔ มาใช้บังคับโดยอนุโลม

ข้อ
๑๗ ให้คณะกรรมการและคณะอนุกรรมการได้รับเบี้ยประชุมหรือประโยชน์ตอบแทนอื่นตามหลักเกณฑ์ที่คณะกรรมการนโยบายการบริหารทุนหมุนเวียนกำหนดตามผลการประเมินผลการดำเนินงาน

หมวด ๓
การให้กู้ยืม
และการชำระหนี้
 

ข้อ
๑๘
สหกรณ์ที่ประสงค์จะกู้เงินกองทุนเพื่อผู้ใช้แรงงานจะต้องมีระยะเวลาดำเนินการมาแล้วไม่น้อยกว่าหนึ่งรอบปีบัญชี

ข้อ
๑๙ การให้กู้ยืม การทำสัญญากู้ยืม
หลักประกัน การจ่ายเงินกู้ การชำระคืนเงินกู้ และการเรียกคืนเงินกู้
ให้เป็นไปตามหลักเกณฑ์ วิธีการ และเงื่อนไขที่คณะกรรมการประกาศกำหนด

ข้อ
๒๐ อัตราดอกเบี้ย และค่าปรับ
ให้เป็นไปตามที่คณะกรรมการประกาศกำหนด

หมวด ๔
การติดตามประเมินผล
 

ข้อ
๒๑
ให้ผู้บริหารทุนหมุนเวียนติดตามประเมินผลการดำเนินงานของกองทุนอย่างน้อยปีละหนึ่งครั้ง
ตามหลักเกณฑ์ วิธีการ และขั้นตอนตามที่คณะกรรมการกำหนด

บทเฉพาะกาล
 

ข้อ
๒๒ บรรดาประกาศ คำสั่ง
หรือมติคณะกรรมการซึ่งออกตามระเบียบกระทรวงแรงงานและสวัสดิการสังคม
ว่าด้วยกองทุนเพื่อผู้ใช้แรงงาน พ.ศ. ๒๕๔๓
ที่ใช้บังคับอยู่ก่อนวันที่ข้อบังคับนี้ใช้บังคับ ให้ยังคงใช้ได้เท่าที่ไม่ขัดหรือแย้งกับข้อบังคับนี้
จนกว่าจะมีข้อบังคับ ประกาศ คำสั่ง หรือมติคณะกรรมการซึ่งออกตามข้อบังคับนี้ใช้บังคับ
บรรดาสัญญากู้ยืมเงินกองทุน
สัญญาค้ำประกันที่มีผลผูกพันก่อนวันที่ข้อบังคับนี้ใช้บังคับ ให้ถือเป็นสัญญากู้ยืมเงินกองทุน
สัญญาค้ำประกันตามข้อบังคับนี้


ประกาศ ณ วันที่ ๑๓
กันยายน พ.ศ. ๒๕๖๐
สุเมธ มโหสถ
ประธานกรรมการบริหารกองทุนเพื่อผู้ใช้แรงงาน







พิมพ์มาดา/ภวรรณตรี/จัดทำ
๖ พฤศจิกายน
๒๕๖๐

วิชพงษ์/ตรวจ
๒๐ พฤศจิกายน
๒๕๖๐























[๑] ราชกิจจานุเบกษา
เล่ม ๑๓๔/ตอนพิเศษ ๒๖๒ ง/หน้า ๓๒/๒๗ ตุลาคม ๒๕๖๐